次韵何吉老遊金鑾寺
作者：楊時
朝代：宋

paragraphs: 榮名嗟何爲，病木自生癭。
彭殤一夢覺，烏用論久頃。
寄身淵明廬，翛然在人境。
衛生鄙樊雉，放浪任流梗。
相忘到形影，世累不須屏。
剉鍼聊自營，寧復事干請。
負暄有餘燠，蓬鬢亂垂頸。
客來坐無氈，誰顧廣文冷。
忽聞過吾門，冠屨不暇整。
邀我招提游，並轡相與騁。
僧關叩禪寂，未語心已領。
並游皆韓徒，辭刃淬鋒穎。
多聞富如坻，吾方拾遺秉。
顧慚管窺陋，未睹豹文炳。
謬追俊游後，如渴得甘井。
願從借金篦，爲割眼中眚。
鼻端堊墁久，妙質愧非郢。
賡酬困詩律，恐坐杜陵㾪。
相携上層崗，出戶畏深穽。
每虞參也魯，跬步輒三省。
遲回月初上，雲間掛金餠。
昏鴉鳴相呼，更覺林逾靜。
湖光湛星漢，渺渺天水永。
歸蹊暗塵土，回首失清景。
角聲下譙門，歸步怯脩嶺。
晚市人迹稀，青燈耿疏影。